CELEX: 52009XG1212(03)
Language: sl
Date: 2009-12-01 00:00:00
Title: Sklepi Sveta z dne 1. decembra 2009 o varnem in učinkovitem zdravstvenem varstvu prek e-zdravja

12.12.2009   
            
            
               SL
            
            
               Uradni list Evropske unije
            
            
               C 302/12
            
         Sklepi Sveta z dne 1. decembra 2009 o varnem in učinkovitem zdravstvenem varstvu prek e-zdravja
   2009/C 302/06
   SVET EVROPSKE UNIJE
   
               1.
            
            
               OPOZARJA, da člen 152 Pogodbe določa, da je treba pri opredeljevanju in izvajanju vseh politik in dejavnosti Skupnosti zagotavljati visoko raven varovanja zdravja ljudi in da Skupnost spodbuja sodelovanje med državami članicami na področjih iz tega člena ter, če je potrebno, podpira njihove ukrepe. Pri vseh ukrepih na ravni Skupnosti se v celoti upošteva odgovornost držav članic za organizacijo in izvajanje zdravstvenega varstva;
            
         
               2.
            
            
               OPOZARJA, da je eden od ciljev zdravstvene strategije Skupnosti (2008–2013) (1) podpora dinamičnim zdravstvenim sistemom in novim tehnologijam, pri čemer priznava, da lahko nove tehnologije prispevajo k uspešnejšemu preprečevanju bolezni, boljšim diagnozam in zdravljenju, večji varnosti bolnikov ter boljši usklajenosti zdravstvenih sistemov, uporabi sredstev in trajnosti;
            
         
               3.
            
            
               OPOZARJA, da so predstavniki držav članic Evropske unije na ministrski konferenci z naslovom e-zdravje 2009, ki je potekala 20. februarja 2009 v Pragi (2), dali izjavo, v kateri priznavajo koristi e-zdravja za varnejši in učinkovitejši zdravstveni sektor, pozivajo k izvajanju ukrepov za vzpostavitev območja e-zdravja za evropske državljane in začenjajo postopek za usklajeno delovanje in upravljanje na področju e-zdravja;
            
         
               4.
            
            
               OPOZARJA na pobude Evropske unije v zvezi z e-zdravjem, ki vključujejo:
               
                           (a)
                        
                        
                           e-zdravje – zagotavljanje boljšega zdravstvenega varstva za evropske državljane: akcijski načrt za evropsko območje e-zdravja (3);
                        
                     
                           (b)
                        
                        
                           sklepe Sveta o e-zdravju (4) z dne 27. maja 2004;
                        
                     
                           (c)
                        
                        
                           sporočilo Komisije o pobudi za vodilni trg za Evropo (5) s posebnim poudarkom na dejstvu, da je treba odstraniti ovire za drobitev trga in vzpostaviti medobratovalnost sistemov e-zdravja, da bi tako pospešili razvoj trga;
                        
                     
                           (d)
                        
                        
                           priporočilo Komisije o čezmejni medobratovalnosti sistemov elektronskih zdravstvenih zapisov (6);
                        
                     
                           (e)
                        
                        
                           Sporočilo Komisije o telemedicini v korist bolnikov, sistemov zdravstvenega varstva in gospodarstva (7);
                        
                     
         
               5.
            
            
               POZDRAVLJA nedavno vzpostavljeno sodelovanje med številnimi državami članicami:
               
                           (a)
                        
                        
                           pri obsežnem pilotnem projektu epSOS (8), katerega namen je razviti čezmejno medobratovalnost sistemov elektronskih zdravstvenih zapisov in e-zdravniških receptov ter pri tematskem omrežju Calliope (9), katerega namen je oblikovati časovni načrt za medobratovalnost e-zdravja v Evropi in doseči potrebno soglasje za njegovo izvajanje;
                        
                     
                           (b)
                        
                        
                           pri sodelovanju, ki poteka na področju standardizacije e-zdravja v odgovor na mandat Evropske komisije št. 403 v zvezi z e-zdravjem (10);
                        
                     
         
               6.
            
            
               POZDRAVLJA poročilo švedskega predsedstva o e-zdravju za bolj zdravo Evropo (11), predstavljeno na neformalnem srečanju ministrov za zdravje v Jönköpingu 6. in 7. julija 2009, ki nakazuje, kako se lahko politični cilji v zvezi z zdravstvenim varstvom uresničijo z naložbami v e-zdravje;
            
         
               7.
            
            
               PRIZNAVA pomen e-zdravja kot orodja za izboljšanje kakovosti zdravja in varnosti bolnikov, posodobitev nacionalnih sistemov zdravstvenega varstva, povečanje njihove učinkovitosti in dostopnosti za vse ter večjo usklajenost s posameznimi potrebami bolnikov in zdravstvenih delavcev ter izzivi starajoče se družbe;
            
         
               8.
            
            
               PRIZNAVA, da je potrebno nadaljnje politično vodstvo in vključitev e-zdravja v zdravstveno politiko, da bi omogočili razvoj storitev e-zdravja na podlagi potreb javnega zdravstva;
            
         
               9.
            
            
               POZIVA države članice, naj pripravijo in izvajajo pobude, katerih cilj bi bil omogočiti razširjanje in uporabo storitev e-zdravja, zlasti da bi se:
               
                           1.
                        
                        
                           politično in strateško zavezale k e-zdravju kot enemu od glavnih instrumentov za lajšanje dostopa ter povečevanje kakovosti in varnosti v zdravstvenem varstvu, in sicer:
                           
                                       (a)
                                    
                                    
                                       z umestitvijo e-zdravja v okvir programov reforme zdravstvenega varstva in preučitvijo možnosti oblikovanja mehanizmov specifične finančne pobude za njegovo razširjanje;
                                    
                                 
                                       (b)
                                    
                                    
                                       z usklajenim obravnavanjem ovir za razširjanje storitev e-zdravja;
                                    
                                 
                     
                           2.
                        
                        
                           vzpostavilo zaupanje v storitve e-zdravja in njihovo sprejemanje, in sicer:
                           
                                       (a)
                                    
                                    
                                       z zagotavljanjem najvišjih standardov varnosti bolnikov, varstva podatkov in zasebnosti;
                                    
                                 
                                       (b)
                                    
                                    
                                       z ozaveščanjem, krepitvijo zaupanja in spodbujanjem tega sprejemanja s strani zdravstvenih organov, zdravstvenih delavcev, bolnikov in njihovih sorodnikov;
                                    
                                 
                                       (c)
                                    
                                    
                                       z zagotavljanjem – tako bolnikom kot zdravstvenim delavcem – ustrezne ocene potreb in ukrepov usposabljanja;
                                    
                                 
                     
                           3.
                        
                        
                           zagotovila pravna jasnost in varstvo podatkov o zdravju, in sicer s tem, da bi države članice:
                           
                                       (a)
                                    
                                    
                                       preučile svoje veljavne določbe za izdajanje dovoljenj, akreditacijo in pravno ureditev storitev e-zdravja ter svetovanje glede možnosti izboljšav;
                                    
                                 
                                       (b)
                                    
                                    
                                       preučile sedanje prakse za identifikacijo in avtentifikacijo zdravstvenih delavcev, ki dostopajo do osebnih podatkov o zdravju in jih uporabljajo;
                                    
                                 
                                       (c)
                                    
                                    
                                       obravnavale pravne ovire za varno izmenjavo zdravstvenih podatkov prek nacionalnih meja in pri tem spoštovale varstvo zdravstvenih podatkov in osebno integriteto bolnika, ter s tem pravice bolnikov, da privolijo v uporabo svojih zdravstvenih podatkov;
                                    
                                 
                     
                           4.
                        
                        
                           rešile tehnične težave in spodbudil razvoj trga, in sicer:
                           
                                       (a)
                                    
                                    
                                       z zagotavljanjem, da bi se cilj medobratovalnosti storitev e-zdravja prek organizacijskih in nacionalnih meja upošteval v nacionalnih, regionalnih in lokalnih zdravstvenih strategijah in investicijskih načrtih;
                                    
                                 
                                       (b)
                                    
                                    
                                       s sprejetjem in izvajanjem skupne zdravstvene terminologije in tehničnih standardov, zlasti v zvezi z zdravstvenimi podatki, ki si jih izmenjujejo države članice;
                                    
                                 
                                       (c)
                                    
                                    
                                       z uporabo javnega naročanja, ob vsestranskem spoštovanju veljavne zakonodaje, s čimer bi podprli razširjanje medobratovalnih storitev e-zdravja;
                                    
                                 
                     
         
               10.
            
            
               POZIVA Komisijo, naj:
               
                           1.
                        
                        
                           posodobi evropski akcijski načrt o e-zdravju;
                        
                     
                           2.
                        
                        
                           pripravi poročilo o razvoju sedanjih politik EU in ukrepov v zvezi z upravljanjem elektronske identifikacije na zadevnih področjih, da bi se izkoristila morebitna medsebojna dopolnjevanja;
                        
                     
                           3.
                        
                        
                           v ustreznih časovnih presledkih in na podlagi znanja, pridobljenega na ravni EU in nacionalnih ravneh, pripravlja ocene koristi za zdravje in stroškovne učinkovitosti uporabe različnih storitev e-zdravja;
                        
                     
         
               11.
            
            
               POZIVA države članice in Komisijo, naj:
               
                           1.
                        
                        
                           izkoristijo politični zagon na sedanjih neuradnih srečanjih državnih sekretarjev in njihovih enakovrednih organov, da bi s kar najbolj učinkovitim in ustreznim mehanizmom na visoki ravni pod vodstvom držav članic poskrbeli za upravljanje, usklajevanje in konsolidacijo dejavnosti na področju e-zdravja, in s tem spodbudili razširjanje e-zdravja in dejansko uporabo medobratovalnih storitev e-zdravja v okviru nacionalnih sistemov zdravstvenega varstva in med njimi;
                        
                     
                           2.
                        
                        
                           zagotovijo, da bi bili glavni cilji tega mehanizma:
                           
                                       (a)
                                    
                                    
                                       združevanje in usklajevanje skupin, projektov in institucij na ravni EU;
                                    
                                 
                                       (b)
                                    
                                    
                                       spodbujanje usklajevanja e-zdravja z zdravstvenimi strategijami ter potrebami na ravni EU in nacionalnih ravneh, in sicer z neposredno vključenostjo nacionalnih zdravstvenih organov;
                                    
                                 
                                       (c)
                                    
                                    
                                       razširjanje znanstvenih dokazov stroškovne učinkovitosti in socialno-ekonomskih koristi storitev e-zdravja, pridobljenih v okviru raziskav na ravni Skupnosti in nacionalnih ravneh;
                                    
                                 
                                       (d)
                                    
                                    
                                       redno poročanje o dejavnostih držav članic in Komisije v zvezi z ustreznimi sejami Sveta;
                                    
                                 
                     
                           3.
                        
                        
                           te mehanizme uporabijo zlasti na naslednjih področjih:
                           
                                       (a)
                                    
                                    
                                       sodelovanje za obravnavo skupnih vprašanj in izzivov, povezanih s spodbujanjem storitev e-zdravja, in s tem uresničevanje ciljev, povezanih z zdravjem;
                                    
                                 
                                       (b)
                                    
                                    
                                       podpora držav članic, in sicer s pripravo časovnega načrta, ki bi vključeval podporo za odločanje in smernice za razširjanje, sprejemanje in uporabo storitev e-zdravja;
                                    
                                 
                                       (c)
                                    
                                    
                                       sodelovanje z zainteresiranimi stranmi, zlasti bolniki in zdravstvenimi delavci, s čimer bi zagotovili, da bi orodja in storitve e-zdravja ustrezno odražali klinične potrebe in splošne cilje zdravstvenega sistema.
                                    
                                 
                     
         
      (1)  Bela knjiga – Skupaj za zdravje: strateški pristop EU za obdobje 2008–2013 (COM(2007) 630).
   
      (2)  http://www.ehealth2009.cz/Pages/108-Prague-Declaration.html
   
      (3)  COM(2004) 356.
   
      (4)  9628/04.
   
      (5)  COM(2007) 860.
   
      (6)  COM(2008) 3282.
   
      (7)  COM(2008) 689.
   
      (8)  Pametne odprte storitve za evropske bolnike (Smart Open Services for European Patients – epSOS), ki jih sofinancira Evropska skupnost v okviru programa za konkurenčnost in inovacije (CIP) IKT PSP: http://www.epsos.eu
   
      (9)  Pozivanje k medobratovalnosti (Call for Interoperability), ki ga financira Evropska skupnost v okviru CIP IKT PSP: http://www.calliope-network.eu
   
      (10)  Mandat za medobratovalnost standardov za e-zdravje (M/403): http://www.ehealth-interop.nen.nl
   
      (11)  E-zdravje za bolj zdravo Evropo – priložnosti za boljšo uporabo sredstev za zdravstveno varstvo: http://www.se2009.eu